CELEX: 32020D0512(01)
Language: mt
Date: 2020-05-11 00:00:00
Title: Deċiżjoni tal-Kummissjoni tal-11 ta’ Mejju 2020 li tistabbilixxi l-Pjattaforma Fit for Future 2020/C 163/03

12.5.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 163/3
               
            
         DEĊIŻJONI TAL-KUMMISSJONI
         tal-11 ta’ Mejju 2020
         li tistabbilixxi l-Pjattaforma Fit for Future
         (2020/C 163/03)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Billi:
         
                     (1)
                  
                  
                     Il-politika tal-Kummissjoni dwar ir-regolamentazzjoni aħjar tiggwida l-isforzi kumplessivi għat-tnaqqis tal-piżijiet u għas-simplifikazzjoni fil-kuntest tal-programm dwar l-idoneità u l-prestazzjoni tar-regolamentazzjoni (REFIT) (1).
                  
               
                     (2)
                  
                  
                     B’konformità ma’ dak il-programm, il-Kummissjoni trid tiżgura li r-regolamentazzjoni tkun immirata, faċli li wieħed jikkonforma magħha u ma żżidx piż regolatorju mhux meħtieġ, filwaqt li tilħaq l-objettivi tagħha bis-sħiħ.
                  
               
                     (3)
                  
                  
                     L-intrapriżi żgħar u medji (SMEs) (2) jibbenefikaw mit-tnaqqis tal-burokrazija żejda biex l-aċċess tagħhom għas-suq jiġi ffaċilitat u jkunu jistgħu jisfruttaw id-diġitalizzazzjoni bl-aħjar mod. F’dan il-kuntest in-Netwerk tar-Rappreżentanti tal-SMEs (3) għandu r-rwol li jippromwovi l-interessi tal-intrapriżi żgħar u medji.
                  
               
                     (4)
                  
                  
                     Il-Pjattaforma REFIT inħolqot permezz tad-Deċiżjoni tal-Kummissjoni C(2015) 3261 tad-19 ta’ Mejju 2015 (4) biex tgħin lill-Kummissjoni fl-isforzi tagħha biex ittejjeb il-leġiżlazzjoni. Dik id-deċiżjoni kienet tapplika sal-31 ta’ Ottubru 2019.
                  
               
                     (5)
                  
                  
                     Fil-Komunikazzjoni tagħha “Regolazzjoni aħjar: nagħtu rendikont u nżommu l-impenn tagħna” (5), il-Kummissjoni tat rendikont ta’ kif ir-Regolamentazzjoni Aħjar ħadmet bejn l-2015 u l-2018. Ir-riżultati tar-rendikont wrew l-appoġġ li l-Pjattaforma REFIT tgawdi minnu, iżda ħareġ fid-dieher ukoll li bosta partijiet ikkonċernati riduha tkun aktar produttiva, li tiġbor aktar ideat għas-simplifikazzjoni u li dawk l-ideat iwasslu għal tibdil konkret aktar malajr.
                  
               
                     (6)
                  
                  
                     Biex jiġi żgurat li l-leġiżlazzjoni tal-Unjoni tagħti l-aħjar benefiċċji lin-nies u lin-negozji b’mod aktar effiċjenti, partikolarment lill-intrapriżi żgħar u medji, u meta jitqies l-għadd dejjem jiżdied ta’ sfidi emerġenti madwar id-dinja, bħall-konsegwenzi tad-diġitalizzazzjoni, il-Kummissjoni jeħtiġilha tissokta ddur għall-għajnuna ta’ speċjalisti esperti f’korp konsultattiv.
                  
               
                     (7)
                  
                  
                     Għaldaqstant jeħtieġ li jinħoloq grupp ta’ esperti u li jiġu ddefiniti l-kompiti u l-istruttura tiegħu, b’konformità mad-Deċiżjoni tal-Kummissjoni C (2016) 3301 li tistabbilixxi r-regoli orizzontali dwar il-ħolqien u l-operat tal-gruppi ta’ esperti tal-Kummissjoni (“ir-regoli orizzontali”) (6)... Fuq is-sisien tal-esperjenza tal-Pjattaforma REFIT jenħtieġ li tinħoloq Pjattaforma ġdida “Fit for Future”. Il-Pjattaforma jenħtieġ li tlaqqa’ lill-awtoritajiet nazzjonali, reġjonali u lokali tal-Istati Membri, lill-Kumitat tar-Reġjuni, lill-Kumitat Ekonomiku u Soċjali Ewropew u lill-partijiet ikkonċernati. Din il-Pjattaforma għandha taħdem mill-qrib man-Netwerk tar-Rappreżentanti tal-SMEs, irrappreżentati mir-Rappreżentant tal-SMEs tal-UE.
                  
               
                     (8)
                  
                  
                     Il-Pjattaforma jenħtieġ li taħdem fuq is-simplifikazzjoni u t-tnaqqis tal-piżijiet. Barra minn hekk il-Pjattaforma tista’ tappoġġa wkoll lill-Kummissjoni biex tiżgura li l-politiki tal-Unjoni jkunu progressivi u rilevanti fid-dawl ta’ sfidi ġodda. Jenħtieġ li tagħti ħarsa lejn kif id-diġitalizzazzjoni tista’ tnaqqas il-piżijiet fuq iċ-ċittadini u n-negozji.
                  
               
                     (9)
                  
                  
                     F’paragun mal-Pjattaforma REFIT, il-ħidma tal-Pjattaforma Fit for Future jenħtieġ li tiġi strutturata u ffukata aktar. Għaldaqstant, il-Pjattaforma jenħtieġ li topera abbażi ta’ programm ta’ ħidma annwali li jitfassal mill-membri tal-Pjattaforma, abbażi ta’ proposta mill-Kummissjoni u bi qbil magħha, b’kunsiderazzjoni tal-leġiżlazzjoni problematika li tiġi identifikata minn:
                     
                                 (a)
                              
                              
                                 Ir-rapport tat-Task Force dwar is-Sussidjarjetà, il-Proporzjonalità u biex “Nagħmlu anqas b’aktar effiċjenza” (7);
                              
                           
                                 (b)
                              
                              
                                 evalwazzjonijiet u kontrolli tal-idoneità ewlenin li jsiru mill-Kummissjoni;
                              
                           
                                 (c)
                              
                              
                                 informazzjoni mill-Istati Membri, min-Netwerk tar-Rappreżentanti tal-SMEs, mill-Kumitat tar-Reġjuni u mill-Kumitat Ekonomiku u Soċjali Ewropew dwar il-leġiżlazzjoni tal-Unjoni l-aktar ta’ piż;
                              
                           
                                 (d)
                              
                              
                                 kontributi mill-partijiet ikkonċernati u mill-pubbliku ġenerali.
                              
                           
               
                     (10)
                  
                  
                     Dawn l-għejun jenħtieġ li jgħinu fl-identifikazzjoni tal-oqsma tal-politika u tal-leġiżlazzjoni fosthom, fejn ikun rilevanti, l-atti delegati u l-atti ta’ implimentazzjoni, fejn ikun hemm indikazzjonijiet ta’ kosti mhux neċessarji fuq in-negozji u ċ-ċittadini li joriġinaw mil-leġiżlazzjoni tal-Unjoni. Ir-Rappreżentant tal-SMEs tal-UE se jagħti pariri u kontributi b’rabta mal-piżijiet u mal-kumplessità tal-leġiżlazzjoni li jaffettwaw l-intrapriżi żgħar u medji.
                  
               
                     (11)
                  
                  
                     Il-Pjattaforma jenħtieġ li tqis l-effiċjenza tal-leġislazzjoni tal-Unjoni u tindirizza wkoll id-densità leġislattiva. Sa fejn possibbli, jenħtieġ li tfittex evidenza ta’ piżijiet addizzjonali li ġejjin mill-implimentazzjoni tal-leġiżlazzjoni tal-Unjoni fl-Istati Membri.
                  
               
                     (12)
                  
                  
                     Il-Pjattaforma jenħtieġ li tipprovdi opinjonijiet ibbażati fuq l-evidenza dwar is-suġġetti li jiġu identifikat fil-programm ta’ ħidma annwali u twieġeb għal kwalunkwe talba għal informazzjoni u għal evidenza min-naħa tal-Kummissjoni dwar kwistjonijiet relatati mal-ħidma tar-regolamentazzjoni aħjar fi ħdan il-programm REFIT.
                  
               
                     (13)
                  
                  
                     Il-Pjattaforma għandha l-għan li tlaqqa’ l-għarfien espert tal-amministrazzjonijiet pubbliċi, tas-sħab soċjali, tan-negozji żgħar u kbar, u tal-organizzazzjonijiet tal-konsumatur, tas-saħħa u tal-ambjent, u organizzazzjonijiet mhux governattivi oħra. Il-Pjattaforma jenħtieġ li tinkludi grupp li jirrappreżenta lill-Gvernijiet u grupp li jirrappreżenta l-Partijiet Ikkonċernati. Il-grupp li jirrappreżenta lill-Gvernijiet jenħtieġ li jkun magħmul minn esperti ta’ livell għoli mill-awtoritajiet nazzjonali u/jew reġjonali u mill-awtoritajiet lokali tal-Istati Membri li jkollhom għarfien espert dwar ir-regolamentazzjoni aħjar u minn rappreżentanti tal-Kumitat tar-Reġjuni. Il-preżenza tal-awtoritajiet nazzjonali, lokali u reġjonali għandha tgħin biex jiġu identifikati problemi speċifiċi fl-implimentazzjoni tal-liġi tal-Unjoni. Il-Kumitat tar-Reġjuni ħoloq ir-RegHub (8), li huwa netwerk ta’ awtoritajiet reġjonali u lokali li għandu l-għan li jinġabru esperjenzi relatati mal-implimentazzjoni tal-politiki permezz ta’ konsultazzjonijiet ma’ atturi fil-livell lokali. Għaldaqstant ir-RegHub jipprovdi informazzjoni utli għall-ħidma tal-Pjattaforma. Il-grupp tal-Partijiet Ikkonċernati jenħtieġ li jkun magħmul minn partijiet ikkonċernati b’għarfien espert prattiku f’diversi oqsma ta’ politika u minn rappreżentanti tal-Kumitat Ekonomiku u Soċjali Ewropew. Iż-żewġ gruppi jenħtieġ li jaħdmu id f’id biex jiżguraw livell ta’ għarfien espert rappreżentattiv u bbilanċjat.
                  
               
                     (14)
                  
                  
                     Il-Pjattaforma jenħtieġ li tistabbilixxi r-Regoli ta’ Proċedura tagħha.
                  
               
                     (15)
                  
                  
                     Jenħtieġ li jiġu stabbiliti r-regoli dwar id-divulgazzjoni tal-informazzjoni minn membri tal-grupp.
                  
               
                     (16)
                  
                  
                     Id-data personali jenħtieġ li tiġi pproċessata skont ir-Regolament (UE) 2018/1725 tal-Parlament Ewropew u tal-Kunsill (9).
                  
               
                     (17)
                  
                  
                     Id-dokumenti rilevanti kollha dwar l-attivitajiet tal-Pjattaforma Fit for Future jenħtieġ li jkunu disponibbli għall-pubbliku.
                  
               
                     (18)
                  
                  
                     Din id-Deċiżjoni jenħtieġ li tapplika għat-tul tal-mandat tal-Kummissjoni.
                  
               IDDEĊIDIET KIF ĠEJ:
         
            Artikolu 1
            Suġġett
            Il-Pjattaforma Fit for Future (“il-Pjattaforma”) qed tiġi stabbilita.
         
         
            Artikolu 2
            Kompiti
            
               1.   Il-Pjattaforma għandha tassisti lill-Kummissjoni billi tagħti opinjonijiet dwar is-suġġetti li jkunu ġew identifikati fil-programm ta’ ħidma annwali tagħha.
            
            
               2.   B’rabta mal-kwistjonijiet li jiġu identifikati fil-programm ta’ ħidma annwali tagħha, il-Pjattaforma għandha:
               
                           (a)
                        
                        
                           tiġbor data, evidenza u kontributi dwar il-potenzjal tat-tnaqqis tal-piżijiet u tissimplifika l-leġiżlazzjoni tal-Unjoni li tiġi identifikata mingħajr ma timmina l-ksib tal-objettivi tagħha, billi tqis ukoll id-densità leġiżlattiva;
                        
                     
                           (b)
                        
                        
                           tivvaluta jekk il-leġiżlazzjoni tal-Unjoni li tiġi identifikata u l-objettivi tagħha jkunux għadhom adegwati meta titqies il-ħtieġa li jiġu indirizzati sfidi ġodda u teżamina kif id-diġitalizzazzjoni u ż-żieda fl-użu ta’ għodod elettroniċi jistgħu jappoġġaw dawn l-objettivi;
                        
                     
                           (c)
                        
                        
                           tipprovdi kontribut meta l-Kummissjoni titlobha tagħmel dan.
                        
                     
         
         
            Artikolu 3
            Konsultazzjoni
            Is-Segretarjat Ġenerali tal-Kummissjoni jista’ jikkonsulta l-grupp dwar kwalunkwe suġġett li jkollu x’jaqsam mal-ħidma tagħha fuq ir-regolamentazzjoni aħjar fi ħdan il-programm REFIT.
         
         
            Artikolu 4
            Programm ta’ ħidma annwali
            
               1.   Il-programm ta’ ħidma annwali għandu jitfassal mill-Pjattaforma abbażi ta’ proposta mis-Segretarjat Ġenerali tal-Kummissjoni u bi qbil miegħu, minn kwistjonijiet li jiġu identifikati fi:
               
                           (a)
                        
                        
                           l-Anness VI tar-Rapport tat-Task Force dwar is-Sussidjarjetà, il-Proporzjonalità u “Li Jsir Anqas b’Aktar Effiċjenza” (10),
                        
                     
                           (b)
                        
                        
                           evalwazzjonijiet u kontrolli tal-idoneità ewlenin li jsiru mill-Kummissjoni,
                        
                     
                           (c)
                        
                        
                           abbażi ta’ informazzjoni mill-Istati Membri, min-Netwerk tar-Rappreżentanti tal-SMEs, mill-Kumitat tar-Reġjuni, partikolarment permezz tar-RegHub, u mill-Kumitat Ekonomiku u Soċjali Ewropew dwar l-aktar leġiżlazzjoni tal-Unjoni li hija ta’ piż.
                        
                     
            
               2.   Ir-Rappreżentant tal-SMEs tal-UE għandu jagħti kontributi u pariri b’rabta mal-programm ta’ ħidma annwali fir-rigward tal-piżijiet u tal-kumplessità tal-leġiżlazzjoni li jaffettwaw l-intrapriżi żgħar u medji.
            
            
               3.   Ir-regoli ta’ proċedura tal-Pjattaforma għandhom jiddeterminaw il-kundizzjonijiet li jridu jiġu ssodisfati dwar liema kontribut min-naħa tal-partijiet ikkonċernati u mill-pubbliku ġenerali jkun jista’ jikkontribwixxi wkoll għal-lista ta’ kwistjonijiet potenzjali tal-programm ta’ ħidma annwali.
            
         
         
            Artikolu 5
            Sħubija
            
               1.   Il-Pjattaforma għandha tkun magħmula minn żewġ gruppi: il-grupp tal-Gvernijiet u l-Grupp tal-Partijiet Ikkonċernati.
            
            
               2.   il-Membri tal-grupp tal-Gvernijiet għandhom ikunu l-awtoritajiet nazzjonali, reġjonali u lokali tal-Istati Membri u l-Kumitat tar-Reġjuni. L-Istati Membri għandhom jaħtru rappreżentant wieħed mil-livell nazzjonali jew mill-awtoritajiet lokali u reġjonali. Il-Kumitat tar-Reġjuni għandu jaħtar tliet rappreżentanti. Għaldaqstant, il-grupp tal-Gvernijiet għandu jkun magħmul minn 30 rappreżentant/a. Il-Membri għandhom ikunu responsabbli milli jiżguraw li r-rappreżentanti tagħhom jipprovdu livell għoli ta’ għarfien espert.
            
            
               3.   Il-Membri tal-Grupp tal-Partijiet Ikkonċernati għandhom ikunu l-Kumitat Ekonomiku u Soċjali, li għandu jaħtar tliet rappreżentanti, flimkien ma’ 19-il espert maħtura mis-Segretarjat Ġenerali tal-Kummissjoni biex jirrappreżentaw interess komuni li jkun kondiviż mill-partijiet ikkonċernati f’qasam ta’ politika partikolari. Il-Kumitat Ekonomiku u Soċjali Ewropew għandu jkun responsabbli milli jiżgura li r-rappreżentanti tiegħu jipprovdu livell għoli ta’ għarfien espert. L-esperti li jinħatru biex jirrappreżentaw interess komuni ma għandhomx jirrappreżentaw parti kkonċernata individwali, iżda orjentazzjoni ta’ politika komuni għal organizzazzjonijiet ta’ partijiet ikkonċernati differenti. Dawn għandhom jirrappreżentaw lin-negozji, partikolarment lill-intrapriżi żgħar u medji, lis-sħab soċjali u lill-organizzazzjonijiet tas-soċjetà ċivili li jkollhom esperjenza diretta b’rabta mal-applikazzjoni tal-leġiżlazzjoni tal-Unjoni.
            
            
               4.   Il-Membri tal-Pjattaforma li jkunu jirrappreżentaw interess komuni għandhom jinħatru għat-tul tal-mandat tal-Pjattaforma. Huma għandhom jibqgħu membri tal-Pjattaforma sa ma jintemm it-terminu tagħhom fil-kariga jew sakemm jiġu ssostitwiti jew jirriżenjaw.
            
            
               5.   Il-Membri li jkunu jirrappreżentaw interess komuni u li ma jkunux għadhom jistgħu jikkontribwixxu b’mod effettiv għall-ħidma tal-Pjattaforma jew li, fil-fehma tas-Segretarjat Ġenerali tal-Kummissjoni, ma jkunux jikkonformaw mal-kundizzjonijiet stipulati fl-Artikolu 339 tat-Trattat dwar il-Funzjonament tal-Unjoni Ewropea jew li jirriżenjaw, ma għandhomx jibqgħu jiġu mistiedna biex jipparteċipaw fi kwalunkwe laqgħa tal-grupp u għall-bqija tat-terminu tal-mandat tagħhom għandhom jiġu ssostitwiti minn kandidat ieħor mil-lista ta’ riżerva.
            
         
         
            Artikolu 6
            Proċess tal-għażla
            
               1.   L-għażla tal-membri tal-grupp tal-Partijiet Ikkonċernati li jkunu jirrappreżentaw interess komuni għandha ssir permezz ta’ sejħa pubblika għall-applikazzjonijiet li tiġi ppubblikata fir-Reġistru tal-Kummissjoni tal-gruppi ta’ esperti u ta’ entitajiet oħra simili (11) (“ir-Reġistru tal-gruppi ta’ esperti”). Is-sejħa għall-applikazzjonijiet tista’ tiġi ppubblikata b’mezzi oħra, anki fuq siti web magħmula apposta. Is-sejħa għall-applikazzjonijiet għandha turi b’mod ċar il-kriterji tal-għażla, fost l-oħrajn il-livell ta’ għarfien espert mistenni u l-interessi li għandhom ikunu rappreżentati rigward ix-xogħol li jrid jitwettaq. L-iskadenza minima għall-applikazzjonijiet għandha tkun ta’ erba’ ġimgħat.
            
            
               2.   Ir-reġistrazzjoni fir-reġistru tat-trasparenza hija meħtieġa sabiex l-individwi li jinħatru jkunu jirrappreżentaw interess komuni.
            
            
               3.   L-individwi li jirrappreżentaw interess komuni għandhom jinħatru mis-Segretarjat Ġenerali tal-Kummissjoni, minn speċjalisti b’kompetenza fl-oqsma msemmija fl-Artikolu 2 u li jkunu wieġbu għas-sejħa għall-applikazzjonijiet.
            
            
               4.   Is-Segretarjat Ġenerali tal-Kummissjoni għandu jistabbilixxi lista ta’ riżerva ta’ kandidati xierqa li jkunu jistgħu jintgħażlu bħala sostituti ta’ membri tal-grupp tal-Partijiet Ikkonċernati li jirrappreżentaw interess komuni. Is-Segretarjat Ġenerali tal-Kummissjoni għandu jitlob il-kunsens tal-applikanti qabel ma jżid isimhom mal-lista ta’ riżerva.
            
         
         
            Artikolu 7
            Ħidma
            
               1.   Il-Pjattaforma għandha taġixxi fuq talba tal-president tagħha bi qbil mas-Segretarjat Ġenerali tal-Kummissjoni, b’konformità mar-regoli orizzontali.
            
            
               2.   Il-membri tal-Pjattaforma u r-rappreżentanti tal-membri għandhom jattendu l-laqgħat tal-Pjattaforma. Il-laqgħat plenarji se jsiru biex jiġu adottati l-opinjonijiet tal-Pjattaforma, il-laqgħat preparatorji se jikkontribwixxu għall-finalizzazzjoni tal-opinjonijiet tal-Pjattaforma u jqisu l-aspetti organizzattivi, u l-laqgħat tas-sottogruppi se jiffokaw fuq is-suġġetti speċifiċi tal-programm ta’ ħidma annwali. Fil-prinċipju, il-laqgħat tal-Pjattaforma għandhom isiru fil-bini tal-Kummissjoni jew, fejn possibbli, permezz ta’ vidjokonferenza.
            
            
               3.   Bi qbil mas-Segretarjat Ġenerali tal-Kummissjoni, b’maġġoranza sempliċi tal-membri tiegħu, il-Pjattaforma tista’ tiddeċiedi li d-deliberazzjonijiet għandhom ikunu pubbliċi.
            
            
               4.   Is-Segretarjat Ġenerali tal-Kummissjoni għandu jaġixxu bħala s-Segretarjat tal-Pjattaforma, u jagħti servizzi segretarjali u jħejji l-abbozz tal-programm ta’ ħidma annwali. L-uffiċjali tal-Kummissjoni minn dipartimenti oħra b’interess fil-proċedimenti jistgħu jattendu l-laqgħat tal-Pjattaforma.
            
            
               5.   Il-minuti tad-diskussjoni ta’ kull punt fuq l-aġenda u tal-opinjonijiet mogħtija mill-Pjattaforma għandhom ikunu siewja u sħaħ. Il-minuti għandhom jitħejjew mis-Segretarjat taħt ir-responsabbilità tal-President.
            
            
               6.   Il-Pjattaforma għandha tadotta l-opinjonijiet tagħha b’kunsens. Jekk ikun hemm bżonn ta’ votazzjoni, ir-riżultat tal-votazzjoni għandu jiġi deċiż b’maġġoranza sempliċi tal-membri. Il-membri li jkunu vvutaw kontra l-opinjoni tal-maġġoranza għandu jkollhom id-dritt li jkollhom dikjarazzjoni li tiġbor fil-qosor ir-raġunijiet għall-pożizzjoni tagħhom u li din tinhemeż mal-opinjoni.
            
         
         
            Artikolu 8
            Presidenza
            Il-Viċi President tal-Kummissjoni responsabbli għar-Regolamentazzjoni aħjar għandu jippresjedi l-laqgħat plenarji tal-Pjattaforma. Il-laqgħat preparatorji tal-Pjattaforma għandhom jiġu ppreseduti minn uffiċjal għoli tal-Kummissjoni. Il-laqgħat l-oħra għandhom jiġu ppreseduti mis-Segretarjat tal-Pjattaforma.
         
         
            Artikolu 9
            Sottogruppi
            Is-Segretarjat Ġenerali tal-Kummissjoni jista’ joħloq erba’ sottogruppi għall-finijiet tal-eżaminazzjoni ta’ suġġetti speċifiċi fil-programm ta’ ħidma annwali tal-Pjattaforma. Is-sottogruppi għandhom jaħdmu b’konformità mar-regoli orizzontali u għandhom jirrapportaw lura lill-grupp. Dawn għandhom jiġu xolti malli jintlaħaq l-għan tal-mandat tagħhom. Il-Kumitat tar-Reġjuni u l-Kumitat Ekonomiku u Soċjali Ewropew għandhom jiġu rrappreżentati f’kull sottogrupp minn tal-anqas persuna waħda.
         
         
            Artikolu 10
            Esperti mistiedna
            
               1.   Il-President jista’, fuq bażi ad hoc, jistieden esperti interni b’għarfien espert speċifiku dwar suġġett fl-aġenda, fosthom esperti minn awtoritajiet lokali u reġjonali u l-assoċjazzjonijiet tagħhom, biex jipparteċipaw f’laqgħa tal-Pjattaforma jew tas-sottogruppi tagħha. Il-President se jistieden lir-Rappreżentant tal-SMEs tal-UE għal-laqgħat plenarji.
            
            
               2.   Bi ftehim mas-Segretarjat Ġenerali tal-Kummissjoni, il-Kumitat tar-Reġjuni jista’ jistieden rappreżentanti tar-RegHubs għal-laqgħat tal-Pjattaforma jew tas-sottogruppi fuq bażi ad hoc.
            
         
         
            Artikolu 11
            Regoli ta’ proċedura
            Il-Pjattaforma għandha tadotta r-regoli ta’ proċedura tagħha b’maġġoranza sempliċi tal-membri tagħha, abbażi tar-regoli standard ta’ proċedura għall-gruppi ta’ esperti, b’konformità mar-regoli orizzontali, fuq proposta tas-Segretarjat Ġenerali tal-Pjattaforma u bi ftehim miegħu.
         
         
            Artikolu 12
            Segretezza professjonali u trattament tal-informazzjoni klassifikata
            Il-Membri tal-Pjattaforma u r-rappreżentanti tagħhom u l-esperti li jiġu mistiedna huma marbuta bl-obbligi tas-segretezza professjonali, li bis-saħħa tat-Trattati u r-regoli li jimplimentawhom japplikaw għall-membri kollha tal-istituzzjonijiet u l-persunal tagħhom. Huma marbuta wkoll bir-regoli tal-Kummissjoni dwar is-sigurtà fir-rigward tal-protezzjoni tal-informazzjoni klassifikata tal-Unjoni, stabbiliti fid-Deċiżjonijiet tal-Kummissjoni (UE, Euratom) 2015/443 (12) u (UE, Euratom) 2015/444 (13). Jekk dawn l-obbligi ma jiġux rispettati, il-Kummissjoni tista’ tieħu l-miżuri xierqa kollha.
         
         
            Artikolu 13
            Trasparenza
            
               1.   Il-Pjattaforma u s-sottogruppi tagħha għandhom jiġu rreġistrati fir-Reġistru tal-gruppi ta’ esperti.
            
            
               2.   Id-data li ġejja dwar il-kompożizzjoni tal-Pjattaforma u tas-sottogruppi tagħha għandha tiġi ppubblikata fir-Reġistru tal-gruppi ta’ esperti:
               
                           (a)
                        
                        
                           l-ismijiet tal-awtoritajiet tal-Istati Membri;
                        
                     
                           (b)
                        
                        
                           l-isem tal-membri tal-korpi tal-UE tal-Pjattaforma (il-Kumitat tar-Reġjuni u l-Kumitat Ekonomiku u Soċjali Ewropew);
                        
                     
                           (c)
                        
                        
                           l-isem tal-individwi maħtura li jirrappreżentaw interess komuni; dak l-interess għandu jiġi żvelat.
                        
                     
            
               3.   Id-dokumenti rilevanti kollha, inkluż l-aġendi, il-minuti u s-sottomissjonijiet tal-parteċipanti, għandhom ikunu disponibbli fir-Reġistru tal-gruppi ta’ esperti jew permezz ta’ link fir-Reġistru għal sit web apposta fejn din l-informazzjoni tkun aċċessibbli. L-aċċess għas-sit web apposta ma għandux ikun suġġett għal xi reġistrazzjoni tal-utent jew għal xi restrizzjoni oħra. B’mod partikolari, l-aġenda u d-dokumenti kuntestwali rilevanti l-oħra għandhom jiġu ppubblikati fi żmien xieraq qabel il-laqgħa, segwiti minn pubblikazzjoni fil-ħin tal-minuti. Eċċezzjonijiet għall-pubblikazzjoni għandhom isiru biss jekk id-divulgazzjoni ta’ dokument tkun iddgħajjef il-protezzjoni ta’ interess pubbliku jew privat kif iddefinit fl-Artikolu 4 tar-Regolament (KE) Nru 1049/2001 (14) (15).
            
            
               4.   Il-Pjattaforma għandu jkollha sit web apposta. Is-sit web għandu jintuża wkoll mill-Pjattaforma biex titlob il-fehmiet taċ-ċittadini u tal-partijiet ikkonċernati fuq kwistjonijiet li jkunu fil-programm ta’ ħidma annwali u biex iwettaq l-attivitajiet ta’ komunikazzjoni tagħha, bi qbil mas-Segretarjat Ġenerali tal-Kummissjoni.
            
         
         
            Artikolu 14
            Spejjeż tal-laqgħat
            
               1.   Il-parteċipanti li jieħdu sehem fl-attivitajiet tal-Pjattaforma u tas-sottogruppi tagħha ma għandhomx jitħallsu għall-għarfien espert li jagħtu.
            
            
               2.   L-ispejjeż tal-ivvjaġġar u tas-sussistenza tal-parteċipanti fl-attivitajiet tal-Pjattaforma u tas-sottogruppi tagħha għandhom jiġu rimborżati mill-Kummissjoni. Ir-rimborż għandu jsir skont id-dispożizzjonijiet fis-seħħ fil-Kummissjoni u fil-limiti tal-approprjazzjonijiet disponibbli allokati lid-dipartimenti tal-Kummissjoni skont il-proċedura annwali għall-allokazzjoni tar-riżorsi.
            
         
         
            Artikolu 15
            Applikabbiltà
            Din id-Deċiżjoni għandha tapplika sal-31 ta’ Ottubru 2025.
         
         
            Magħmul fi Brussell, il-11 ta’ Mejju 2020.
            
               
                  Għall-Kummissjoni
               
               Maroš ŠEFCOVIČ
               
                  Viċi President
               
            
         
         
            (1)  Il-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni, “Idoneità Regolatorja tal-UE”, COM(2012) 746 final,, https://eur-lex.europa.eu/legal-content/MT/TXT/?uri=COM:2012:0746:FIN
         
            (2)  Il-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni, “Strateġija għall-SMEs għal Ewropa sostenibbli u diġitali”, COM(2020) 103 final, https://ec.europa.eu/info/sites/info/files/communication-sme-strategy-march-2020_en.pdf
         
            (3)  https://ec.europa.eu/growth/smes/business-friendly-environment/small-business-act/sme-envoys_en
         
            (4)  Id-Deċiżjoni tal-Kummissjoni tad-19 ta’ Mejju 2015 li tistabbilixxi l-pjattaforma ta’ REFIT, C(2015) 3261 final,
         https://ec.europa.eu/info/files/commission-decision-establishing-refit-platform_en
         
            (5)  Il-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni “Regolazzjoni aħjar: nagħtu rendikont u nżommu l-impenn tagħna”, COM/2019/178 final,
         https://eur-lex.europa.eu/legal-content/MT/ALL/?uri=COM:2019:178:FIN
         
            (6)  Id-Deċiżjoni tal-Kummissjoni tat-30 ta’ Mejju 2016 li tistabbilixxi regoli orizzontali dwar il-ħolqien u l-funzjonament tal-gruppi ta’ esperti tal-Kummissjoni. C(2016) 3301,
         https://ec.europa.eu/transparency/regexpert/PDF/C_2016_3301_F1_COMMISSION_DECISION_EN.pdf
         
            (7)  Ir-Rapport tat-Task Force dwar is-Sussidjarjetà, il-Proporzjonalità u “Biex Tagħmel Inqas b’Mod Iktar Effiċjenti”,https://ec.europa.eu/commission/sites/beta-political/files/report-task-force-subsidiarity-proportionality-and-doing-less-more-efficiently_mt.pdf
         
            (8)  Grupp ta’ reġjuni li jikkontribwixxi għall-analiżi dwar l-implimentazzjoni tal-leġiżlazzjoni. https://cor.europa.eu/mt/our-work/Pages/network-of-regional-hubs.aspx
         
            (9)  Ir-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU L 295, 21.11.2018, p. 39.).
         
            (10)  Ir-Rapport tat-Task Force dwar is-Sussidjarjetà, il-Proporzjonalità u “Biex Tagħmel Inqas b’Mod Iktar Effiċjenti”,https://ec.europa.eu/commission/sites/beta-political/files/report-task-force-subsidiarity-proportionality-and-doing-less-more-efficiently_mt.pdf
         
            (11)  https://ec.europa.eu/transparency/regexpert/
         
            (12)  https://eur-lex.europa.eu/legal-content/MT/TXT/?uri=CELEX%3A32015D0443
         
            (13)  https://op.europa.eu/en/publication-detail/-/publication/41a6eeeb-cc70-11e4-ab4d-01aa75ed71a1/language-mt
         
            (14)  Ir-Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43.).
         
            (15)  Dawn l-eċċezzjonijiet huma maħsubin biex iħarsu s-sigurtà pubblika, l-affarijiet militari, ir-relazzjonijiet internazzjonali, il-politika finanzjarja, monetarja jew ekonomika, il-privatezza u l-integrità tal-individwu, l-interessi kummerċjali, il-proċeduri fil-qorti u l-pariri legali, l-ispezzjonijiet/l-investigazzjonijiet/l-awditi u l-proċess tat-teħid tad-deċiżjonijiet tal-istituzzjoni.